จับตา! 6 บริษัทจ่อตบเท้าเข้าเทรดตลาด mai เดือนพ.ย.นี้
“ประพันธ์ เจริญประวัติ” คาดปี 60 มาร์เก็ตแคปหุ้น IPO แตะ 2.7-2.8 หมื่นลบ.ทะลุเป้า 2 หมื่นลบ. จับตา! 6 บริษัทจ่อตบเท้าเข้าเทรดตลาด mai เดือนพ.ย.นี้
30 ต.ค. 2560

ผู้สื่อข่าวรายงานว่า ในเดือนพฤศจิกายน 2560 มีบริษัทหลักทรัพย์ที่คาดว่าจะเข้าซื้อขายในตลาด mai ทั้งหมด 6 บริษัทด้วยกันได้แก่ บริษัท ฟลอยด์ จำกัด (มหาชน) หรือ FLOYD , บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE , บริษัท แอ็พพลาย ดีบี จำกัด (มหาชน) หรือ ADB , บริษัท เจเคเอ็น โกลบอล มีเดีย จำกัด (มหาชน) หรือ JKN, บริษัท ไทยมุ้ย คอร์ปอเรชั่น จำกัด (มหาชน) หรือ THMUI และบริษัท สหไทย เทอร์มินอล จำกัด (มหาชน) หรือ PORT 
โดย นายประพันธ์ เจริญประวัติ ผู้จัดการตลาดหลักทรัพย์ เอ็ม เอ ไอ (mai) คาดว่า มูลค่าหลักทรัพย์ตามราคาตลาด (Market Cap) หุ้นบริษัทจดทะเบียน (บจ.) ใหม่ที่ระดมทุนผ่านการเสนอขายหุ้นเพิ่มทุนต่อประชาชนทั่วไปครั้งแรก (IPO) และเข้าซื้อขายในตลาด mai ปีนี้จะอยู่ที่ราว 2.7-2.8 หมื่นล้านบาท ซึ่งสูงกว่าเป้าหมายที่วางไว้ในระดับ 2 หมื่นล้านบาท เนื่องจากมีบริษัทขนาดใหญ่เข้ามาจดทะเบียนถึง 2 แห่ง คือ บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP ที่มี Market Cap สูงถึง 7.09 พันล้านบาท และบริษัท มัดแมน จำกัด (มหาชน) หรือ MM ที่มี Market Cap 5.53 พันล้านบาท ทั้งนี้ ในช่วงต้นปีที่ผ่านมาจนถึงปัจจุบันมี บจ. เข้ามาซื้อขายในตลาดหลักทรัพย์เอ็ม เอ ไอ แล้ว 9 บริษัท
โดยในเดือน พ.ย. 60 นี้ คาดว่าจะมีหุ้นเข้าซื้อขายในตลาด mai ทั้งหมด 6 บริษัท คือ บมจ.ฟลอยด์ (FLOYD) , บมจ.ร่มโพธิ์ พร็อพเพอร์ตี้ (TITLE) , บมจ.แอ็พพลาย ดีบี (ADB) , บมจ. เจเคเอ็น โกลบอล มีเดีย (JKN), บมจ.ไทยมุ้ย คอร์ปอเรชั่น (THMUI) และ บมจ.สหไทย เทอร์มินอล (PORT) ทำให้มั่นใจว่าปีนี้จะมี บจ.ใหม่เข้าซื้อขายตามเป้าหมายที่วางไว้ 15 บริษัท
 
อนึ่งบริษัท ฟลอยด์ จำกัด (มหาชน) หรือ FLOYD เป็นผู้รับเหมาติดตั้งงานระบบไฟฟ้าและเครื่องกล และงานวิศวกรรมระบบสาธารณูปโภคประกอบอาคาร กำหนดราคา IPO จำนวน 90 ล้านหุ้น ที่ราคาหุ้นละ 2.80 บาท เข้าซื้อขายในตลาด mai ในวันที่ 1 พ.ย.60 โดยมีบล.เออีซีฯเป็นปรึกษาทางการเงิน
ด้านบริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เป็นผู้ดำเนินธุรกิจพัฒนาอสังหาริมทรัพย์เพื่อขาย กำหนดราคา IPO จำนวน 120 ล้านหุ้น ที่ราคา 2.20 บ./หุ้น เข้าซื้อขายในตลาด mai วันที่ 2 พ.ย.60 โดยมี บล.เออีซี เป็นที่ปรึกษาทางการเงิน
ขณะเดียวกัน บริษัท แอ็พพลาย ดีบี จำกัด (มหาชน) หรือ ADB เป็นผู้ผลิตและจำหน่ายผลิตภัณฑ์เม็ดพลาสติกคอมปาวด์ (Plastic compound) และผลิตภัณฑ์กาวและผลิตภัณฑ์ยาแนว (Adhesive and Sealant) สำหรับใช้ในงานอุตสาหกรรมและครัวเรือน เตรียมขาย IPO จำนวน 180 ล้านหุ้น เข้าซื้อขายในตลาด mai โดยมี บริษัท หลักทรัพย์อาร์เอชบี (ประเทศไทย) จำกัด (มหาชน) เป็นที่ปรึกษาทางการเงิน
อีกทั้ง บริษัท เจเคเอ็น โกลบอล มีเดีย จำกัด (มหาชน) หรือ JKN ประกอบธุรกิจใน 3 กลุ่มธุรกิจหลัก ได้แก่ ให้บริการและจำหน่ายลิขสิทธิ์คอนเทนต์ ,ให้บริการเวลาเพื่อโฆษณาและประชาสัมพันธ์สินค้าและผลิตภัณฑ์ทางสถานีโทรทัศน์ผ่านดาวเทียมและระบบดิจิตอล และจำหน่ายผลิตภัณฑ์ประเภทโฮมเอ็นเตอร์เทนต์เม้นท์และผลิตภัณฑ์อื่นๆ เช่น เสื้อโครงการต่างๆ เป็นต้น เตรียมขาย IPO จำนวน 140 ล้านหุ้น โดยมี บริษัทหลักทรัพย์ เคที ซีมิโก้ จำกัด เป็นที่ปรึกษาทางการเงิน
นอกจากนี้ยังมี บริษัท ไทยมุ้ย คอร์ปอเรชั่น จำกัด (มหาชน) หรือ THMUI ผู้จัดจำหน่ายลวดสลิง สลิงผ้าใบ โซ่ และอุปกรณ์ยกหิ้ว รวมทั้งบริการทดสอบแรงดึง ตรวจสอบสภาพความพร้อมการใช้งานเครน ลวดสลิง และอุปกรณ์ยกหิ้ว เตรียมขาย IPO จำนวน 97 ล้านหุ้น โดยมี บริษัทหลักทรัพย์ อาร์เอชบี (ประเทศไทย) จำกัด (มหาชน) เป็นที่ปรึกษาทางการเงิน
และบริษัท สหไทย เทอร์มินอล จำกัด (มหาชน) หรือ PORT ผู้ให้บริการท่าเทียบเรือเชิงพาณิชย์ ประกอบด้วย บริการเทียบเรือขนสินค้าตู้คอนเทนเนอร์, บรรจุสินค้าเข้า/ถ่ายสินค้าออกจากตู้คอนเทนเนอร์, ซ่อมแซมและทำความสะอาดตู้คอนเทนเนอร์ รวมถึงบริการอื่นที่เกี่ยวข้อง เตรียมขาย IPO จำนวน 120 ล้านหุ้น โดยมี บริษัทหลักทรัพย์ เมย์แบงค์ กิมเอ็ง (ประเทศไทย) จำกัด (มหาชน) เป็นที่ปรึกษาทางการเงิน
 